b'\n_START_ARTICLE_\nHusula\n_START_PARAGRAPH_\nHusula on kaupunginosa Haminassa. Se kuului Vehkalahden kuntaan vuoden 2003 alussa tapahtuneeseen kuntaliitokseen asti. Taajama sijaitsee noin kolme kilometri\xc3\xa4 Haminan keskustasta pohjoiseen. _NEWLINE_Husulan kaupunginosa koostuu enimm\xc3\xa4kseen omakotialueesta Haminan taajaan asutun alueen pohjoisrajalla. Asukkaita Husulassa on noin 1500. "Keskuksena" on 1960- ja -70-luvuilla rakennettu kerrostalol\xc3\xa4hi\xc3\xb6.\n_START_SECTION_\nHistoria\n_START_PARAGRAPH_\nHusulan kyl\xc3\xa4 kuului maatiloina keskiajalta l\xc3\xa4htien vuosisatojen ajan Husujen eli sittemmin Piljertojen pikkur\xc3\xa4lssisuvulle ja sen j\xc3\xa4lkel\xc3\xa4isille, jonka suvun on osoitettu olevan suomalais-ugrilaista kantaa ja ainakin osaksi suomalaisten (karjalaisten) alkuasukkaiden suoria j\xc3\xa4lkel\xc3\xa4isi\xc3\xa4. Ensimm\xc3\xa4iset historiallisissa dokumenteissa mainitut Piljertain esi-is\xc3\xa4t on mainittu 1500-luvun puoliv\xc3\xa4list\xc3\xa4 per\xc3\xa4isin olevissa asiakirjoissa. (l\xc3\xa4hde: Kari Hauhio, juhlaesitelm\xc3\xa4 Piljertojen sukuseuran sukukokouksessa 2010)_NEWLINE_Ruotsin kuningas Kustaa III joukkoineen majoittui Husulassa ollessaan hy\xc3\xb6kk\xc3\xa4\xc3\xa4m\xc3\xa4ss\xc3\xa4 ven\xc3\xa4l\xc3\xa4isten hallussapit\xc3\xa4m\xc3\xa4\xc3\xa4n Haminaan vuonna 1788. Muistona tapahtumasta on Kustaanm\xc3\xa4eksi ristitty asuinalue.\n_START_SECTION_\nUrheilu ja liikunta\n_START_PARAGRAPH_\nKustaanm\xc3\xa4ell\xc3\xa4 sijaitsee Husulan yleisurheilukentt\xc3\xa4. Vanha ratapohja tarjoaa mahdollisuuden esimerkiksi k\xc3\xa4velyyn ja h\xc3\xb6lkk\xc3\xa4\xc3\xa4n. Talvisin on k\xc3\xa4yt\xc3\xb6ss\xc3\xa4 j\xc3\xa4\xc3\xa4kaukalo, ja Ruissalon pururata ja talviset hiihtoladut ovat my\xc3\xb6s lyhyen matkan p\xc3\xa4\xc3\xa4ss\xc3\xa4.\n_START_SECTION_\nLiikenne\n_START_PARAGRAPH_\nHusula on liikenteellisesti hyv\xc3\xa4ss\xc3\xa4 paikassa, sill\xc3\xa4 valtatie 26 ja seututie 371 riste\xc3\xa4v\xc3\xa4t siell\xc3\xa4. Valtatie 26 hoitaa liikennett\xc3\xa4 pohjoiseen Luum\xc3\xa4en ja l\xc3\xa4nteen Kotkan suuntaan, seututie 371 on puolestaan entinen Kouvolan ja Haminan v\xc3\xa4linen valtatie. Valtatie 26:lla Husulan pikavuoropys\xc3\xa4kki palvelee kaukoliikenteen yhteyksi\xc3\xa4 Helsingin, Haminan ja Lappeenrannan v\xc3\xa4lill\xc3\xa4. Helsingin ja Joensuun v\xc3\xa4linen y\xc3\xb6pikavuoro liikenn\xc3\xb6i p\xc3\xa4ivitt\xc3\xa4in molempiin suuntiin Husulan kautta. Valtatie 7:n Haminan osuus ollaan l\xc3\xa4hivuosina rakentamassa moottoritieksi, ja Husulan kohdalta ohitustielinjaus noudattaa nykyisen valtatie 26:n linjausta. Hautausmaiden v\xc3\xa4liin j\xc3\xa4\xc3\xa4v\xc3\xa4 osuus kaivetaan tunneliin._NEWLINE_Kotkassa sijaitsevan Juurikorven ja Haminan v\xc3\xa4linen rautatie (yksinomaan tavaraliikennett\xc3\xa4) sivuaa Husulaa. 1980-luvulle asti yhteys kulki Anjalankosken Inkeroisten taajaman kautta Haminaan. Vuoteen 1968 radalla oli my\xc3\xb6s henkil\xc3\xb6liikennett\xc3\xa4, mutta se lakkautettiin monien muiden v\xc3\xa4h\xc3\xa4liikenteisten henkil\xc3\xb6yhteyksien joukossa.'